Shiga
Shara shagu Myen asuya dap hpe gap na KIO ahkang jaw
- Post 13 April 2012
- Last Updated on 13 April 2012
- By KNG
- Hits: 810
Shata 10 jan Myen ginjaw asuya dap gaw Wunpawng Mungdan Shanglawt Hpung (KIO) hpe htu gasat nga ai hpang, myu mare kaba hte shawnglam ginra n lata, “shara shagu asuya hpyendap ni hpe gap na ahkang” KIO jaw dat sai re.
Ndai ahkang hpe Jinghpaw hte Lahta Sam mung lahkawng kaw nga ai Wunpawng Mungdan Shanglawt Hpyendap (KIA), dap ba, dap nawng hte dap dung ni mahkra de lai wa sai bat pru hta shana dat sai lam, KIA hpyendap shiga lawk tsun ai.
Hka Jaw Poi ngut ai hpang, Gumsan Magam U Ting Tsing asuya gaw KIO/KIA ginjaw Laiza hpe zing na hpyen majan masing galaw nga ai rai nna, ya ten Dabak Hka hte Ta Hkaw Hka lapran hpyen n-gun hkying lam hte laknak kaba ni jin jin hkyen lajang tawn sai re.
Ndai lam hpe htang ai hku nna, KIO gaw tinang KIA dap ni hpe asuya uphkang ai myu mare kaba hte hpyendap ni hpe htim gasat na ahkang jaw dat ai re.
KIO a KIA dap de hpang jahtum hpyen masa matsun hte seng nna ndau shabra laika shapraw ai lam n nga ai.
Maning June shata kawn dai ning March shata du hkra byin ai gasat gala hta, KIO gaw Myen dap hpe sa htim gasat ai lam hte myu mare kaba ni de sa gap gasat ai lam hpe pat hkum tawn ai re. Tinang ginra de shang wa ai hpyen hpung ni hpe sha loili jela gasat na matu ahkang jaw da ai rai nga ai.
Myen ginjaw asuya hte KIO gaw lai wa sai March shata du hkra, Miwa mung Yunnan mungdaw Ruili (Shwili) mare hta 3 lang hkrum shaga bawngban sai re. Raitim, uhpung lahkawng lapran nga nga ai shaning 50 jan mungmasa manghkang hpe hparan sa wa na lam ntsa myit hkrum ai lam n lu ai.
Uhpung lahkawng lapran madung n hkrum ai ningpawt gaw, Myen asuya gaw gap hkat shawng jahkring nhtawm 2008 Mung Up Tara hte maren mungmasa bawngban na atik anang tsun nga ai hpe KIO n hkap la ai majaw re.
KIO hku nna Myen ginjaw asuya de ja ja tang madun ai gaw, munghpawm n’pawt 1947 Panglong ga sadi hte maren mungmasa manghkang shawng hparan ngut nhtawm laknak hpai dap a lam hpang jahtum hparan na matu re.
Ting Tsing asuya maga shawng jahten ai 17-ning simsa lam mahkrum madup hte maren, KIO gaw kahtap nna asuya hte gap hkat jahkring n ra sai hte, mungmasa jahta na sha nga sai lam, KIO tsun nga ai re.
knc_Latn kac_Latn ban_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn